SAMART เข้าซื้อหุ้น TEDA เพิ่มอีก 14.35% มูลค่าประมาณ 61.76 ลบ.
SAMART เผยบ.ย่อย SUT เข้าซื้อหุ้น TEDA เพิ่มอีก 5,848,707 หุ้น หรือ 14.35% มูลค่าประมาณ 61.76 ลบ.ทั้งนี้จากการเข้าซื้อหุ้นเพิ่มดังกล่าวส่งผลให้ SUT ถือหุ้น TEDA รวม 94.35% จากเดิมมีอยู่แล้ว 80% 
21 ธ.ค. 2558

บริษัท สามารถคอร์ปอเรชั่น จำกัด (มหาชน) หรือ SAMART ระบุว่า ตามมติที่ประชุมคณะกรรมการของบริษัท สามารถ ยู-ทรานส์ จำกัด (“SUT”) ซึ่งเป็นบริษัทย่อยที่บริษัทฯ ถือหุ้นร้อยละ 99.99 ประชุมเมื่อวันที่ 5 ตุลาคม 2558 ได้มีมติอนุมัติให้ SUT เข้าซื้อเงินลงทุนในหุ้นสามัญเพิ่มเติมในบริษัท เทด้า จำกัด (“TEDA”) ซึ่งเป็นบริษัทย่อยที่ SUT ถือหุ้นอยู่ร้อยละ 80
โดย SUT ได้ทยอยเข้าซื้อเงินลงทุนในหุ้นสามัญจากผู้ถือหุ้นรายย่อยอื่นของ TEDA ซึ่งมิใช่บุคคลที่เกี่ยวโยงกัน จำนวน 14 ราย รวมจำนวน5,848,707 หุ้น (หรือคิดเป็นร้อยละ 14.35 ของจำนวนหุ้นที่จำหน่ายได้ทั้งหมดของ TEDA) ในราคาหุ้นละ 10.56 บาท(ซึ่งเท่ากับราคามูลค่าตามบัญชีในงบการเงินไตรมาสที่ 2/2558 ของ TEDA) รวมเป็นเงินทั้งสิ้นประมาณ 61.76 ล้านบาท
เนื่องจาก TEDA มีผลการดำเนินงานที่ดี และมีโอกาสในการสร้างกำไรที่สูงขึ้นในอนาคต โดยภายหลังจากการดำเนินรายการดังกล่าว SUT จะมีสัดส่วนการถือหุ้นใน TEDA เพิ่มขึ้นจากเดิมร้อยละ 80 เป็น ร้อยละ 94.35